AIŠKINAMASIS RAŠTAS

Dėl uždarosios akcinės bendrovės Molėtų autobusų parko 2016 m. finansinių ataskaitų rinkinio tvirtinimo ir pelno (nuostolių) paskirstymo

**1. Parengto tarybos sprendimo projekto tikslai ir uždaviniai**

Molėtų rajono savivaldybė UAB Molėtų autobusų parke (toliau – Bendrovė) valdo 10059 (100 proc.) paprastąsias vardines 28,96 euro vertės akcijas, kurių nominali vertė 291308,64 euro.

Vadovaudamasi Lietuvos Respublikos akcinių bendrovių įstatymo 34 straipsnio 8 dalimi, UAB Molėtų autobusų parko valdyba 2017 m. balandžio 11 d. pateikė visuotiniam akcininkų susirinkimui – Molėtų rajono savivaldybės tarybai - Bendrovės 2016 m. audituotą metinių finansinių ataskaitų rinkinį, pelno (nuostolių) paskirstymo projektą ir Bendrovės metinį pranešimą. Visuotinis akcininkų susirinkimas turi išimtinę teisę tvirtinti Bendrovės metinių finansinių ataskaitų rinkinį ir priimti sprendimą dėl pelno (nuostolių) paskirstymo.

Nepriklausomo auditoriaus išvada: finansinės ataskaitos visais reikšmingais atžvilgiais teisingai pateikia Bendrovės 2016 m. gruodžio 31 d. finansinę padėtį ir tą dieną pasibaigusių metų finansinės veiklos rezultatus.

2016 metų pradžioje Bendrovė turėjo 58 370 eurų nuostolius, ataskaitiniais finansiniais metais gavo 12 718 eurų pelną. Nepaskirstytieji nuostoliai ataskaitinių finansinių metų pabaigoje – 45 652 eurai – perkeliami į 2017 metus. Savivaldybės dotacija nuostoliams dengti – 171,0 tūkst. eurų.

2016 metams Bendrovei buvo nustatyti šie tikslai:

1. Racionaliai naudoti transportą, lėšas, patiriant mažesnes išlaidas:

Bendrovės autobusai aptarnavo 40 vietinio susisiekimo, 5 tolimojo susisiekimo ir vieną specialųjį maršrutą. Bendra metinė visų autobusų rida – 728 tūkst. km. (lyginant su 2015 m. dėl specialiųjų reisų rida padidėjo 4 tūkst. km.) Į reisus pagal galimybes ir poreikį buvo siunčiami mažesni autobusai. 2016 m. nutrauktų reisų nebuvo. Vietinio susisiekimo maršrutais pervežta 207 tūkst. keleivių (lyginant su 2015 m., sumažėjo 24 tūkst.), tolimojo susisiekimo maršrutais - 111 tūkst. keleivių. 2016 m. buvo atleisti 6 darbuotojai ir priimti 3 nauji darbuotojai.

1. Atnaujinti transportą:

Už Bendrovės lėšas nupirkti keturi autobusai.

1. Ieškoti papildomų veiklų:

Iš užsakomųjų ir specialiųjų reisų gauta 94,0 tūkst. eurų pajamų (21,7 tūkst. eurų daugiau negu 2015 m.).

1. Planuotas 2016 m. finansinis rezultatas – nepatirti nuostolio. 2016 m. gautas 12 718 eurų pelnas.

Bendrovės direktorius už praėjusių metų veiklą atsiskaitė Savivaldybės vadovams. Bendrovės veikla įvertinta gerai.

2017 m. suformuoti tokie tikslai:

1. Planuojamas ūkinės veiklos rezultatas – 3250 eurų nuostolis. Siekti, kad nebūtų patirtas nuostolis;
2. Įsigyti 2-3 autobusus;
3. Atlikti autobusų stoties pastato ir inžinerinės infrastruktūros statinių remontą;
4. Koreguoti Bendrovės valdymo struktūrą ir sumažinti darbuotojų skaičių – ne mažiau kaip 1,5 etato;
5. Atsižvelgiant į keleivių srautus, koreguoti tolimojo susisiekimo maršrutų skaičių.

Parengto sprendimo projekto tikslas – patvirtinti Bendrovės 2016 m. audituotą metinių finansinių ataskaitų rinkinį ir paskirstyti 2016 m. pelną (nuostolius).

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas ir 3 dalies 9 punktas, 48 straipsnio 2 dalis;

Lietuvos Respublikos akcinių bendrovių įstatymo 20 straipsnio 1 dalies 9 ir 10 punktas, 24 straipsnio 1 dalis, 58 straipsnio 2 dalis, 59 straipsnio 1 ir 2 dalys;

[**Lietuvos Respublikos įmonių finansinės atskaitomybės įstatymo**](http://litlex.molsav.lt/LL.DLL?Tekstas=1?Id=50885&Zd=%C1MONI%D8%2BFINANSIN%CBS%2BATSKAITOMYB%CBS%2B%C1STATYMAS&BF=4#0txt)20 straipsnio 1 dalis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Neigiamų pasekmių nenumatoma.

**4. Priemonės sprendimui įgyvendinti**

Priimto sprendimo vykdymas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Bendrovės direktorius metinių finansinių ataskaitų rinkinį kartu su Bendrovės metiniu pranešimu ir auditoriaus išvada per 30 dienų nuo eilinio visuotinio akcininkų susirinkimo pateikia juridinių asmenų registro tvarkytojui.